**EELNÕU 2021/353-2**

**KOMISJONID:**

|  |  |
| --- | --- |
| eelarve- ja arengu- | JK |
| haridus- |  |
| kultuuri- | X |
| majandus- |  |
| revisjoni- |  |
| sotsiaal- |  |

**VILJANDI LINNAVOLIKOGU**

OTSUS

### 26. august 2021 nr

Sihtasutuse Holstre-Polli Vabaajakeskus

tegevuse lõpetamine

Kohaliku omavalitsuse korralduse seaduse § 22 lõike 1 punkti 24, sihtasutuste seaduse § 43 punkti 1 ja § 48 lõike 1 ja SA Holstre-Polli Vabaajakeskus põhikirja punktide 11.1, 11.2, 11.3 ja 11.4. alusel ning lähtudes Viljandi Vallavolikogu 04.03.2021 ettepanekust Viljandi Linnavolikogu

**o t s u s t a b:**

1. Lõpetada Sihtasutuse Holstre-Polli Vabaajakeskus (registrikood 90013555) tegevus ning sihtasutus likvideerida.

2. Viljandi Linnavalitsusel viia läbi koostöös Viljandi Vallavalitsusega sihtasutuse likvideerimismenetlus.

3. Kiita heaks Viljandi Linnavalitsuse ja Viljandi Vallavalitsuse vahel sõlmitava kokkuleppe projekt (lisatud).

4. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

5. Otsus jõustub teatavakstegemisest.

(allkirjastatud digitaalselt)

## Helir-Valdor Seeder

linnavolikogu esimees

# Koostaja(d): Marko Kotsar, Margit-Marit Raudsepp

**Esitatud:**

**Esitaja:** Viljandi Linnavalitsus **Ettekandja:** Jane Koitlepp

**Lk arv**: 1

**Hääletamine:** koosseisu häälteenamus

Seletuskiri

**Sihtasutuse Holstre-Polli Vabaajakeskus tegevuse lõpetamine**

Eelnõu eesmärk on lõpetada SA Holstre-Polli Vabaajakeskuse tegevus ja sihtasutus likvideerida, kuna Viljandi vald on avaldanud soovi Holstre-Polli Vabaajakeskuse arendamisega edaspidi üksi tegeleda ning soovib keskuse käitamiseks asutada uue sihtasutuse, kus Viljandi vald oleks ainuasutaja ning asutajaõiguste teostaja.

Olemasolevast sihtasutusest ei ole võimalik Viljandi linnal välja astuda, oma õigusi üle anda ega ka sihtasutust ümber kujundada nii, et asutajaõigused lõpeksid. Ainuke võimalus sihtasutuse asutajaõigustest loobuda on läbi sihtasutuse lõpetamise.

Sihtasutuste seaduse (SAS) § 43 kohaselt lõpetatakse sihtasutus asutajate otsusega, kui see asutajate õigus on ette nähtud põhikirjas. Sihtasutuse põhikirja punktis 11.2 on see õigus olemas. SAS § 48 lõike 1 kohaselt toimub sihtasutuse lõpetamisel selle likvideerimine (likvideerimismenetlus). Sihtasutuse põhikirja punkti 11.4 kohaselt määratakse sihtasutuse likvideerijad asutajate poolt. Kohaliku omavalitsuse korralduse seaduse § 22 lõike 1 punkti 24 kohaselt on sihtasutuse lõpetamise otsustamine volikogu ainupädevuses.

Viljandi Vallavolikogu on esitanud Viljandi linnale 04.03.2021 ettepaneku, millest selgitab, et vald arutas oma 25.02.2021 istungil SA Holstre-Polli Vabaajakeskusega seonduvaid küsimusi ja probleeme. SA Holstre-Polli Vabaajakeskus vajab suuremaid ja täiendavaid investeeringuid, et tagada sihtasutuse jätkusuutlikkus ja toimimine. Viljandi Vallavolikogu hinnangul panustab käesoleval ajal Viljandi vald sihtasutusse rohkem kui Viljandi linn. Viljandi vald oleks valmis veel rohkem panustama, kui tegemist oleks ainult Viljandi vallale kuuluva sihtasutusega. Viljandi Vallavolikogu jõudis oma arutelus seisukohale, et asjakohane on teha Viljandi linnale ettepanek lõpetada SA Holstre-Polli Vabaajakeskus tegevus. Viljandi vald asutab uue sihtasutuse, mille tegevusala oleks sama, mis praegusel sihtasutusel ning vara oleks võimalik üle anda loodavale sihtasutusele.

Viljandi Linnavalitsus on seisukohal, et Viljandi valla ettepanek on oma olemuselt mõistlik. Keskus asub Viljandi vallas ning pole otseselt seotud Viljandi linnaga. Samuti pole Viljandi linn huvitatud sihtasutusse täiendavate vahendite suunamisest. Samas on tervitatav, et vald seda teha soovib ning loodetavasti on keskusel Viljandi valla juhtimise all edukam tulevik. Keskus on siiski piirkonnas arvestatava tähtsusega spordi- ja vabaajarajatis, mille säilimine ja efektiivne toimimine rikastab vaieldamatult kohaliku spordimaastiku võimalusi.

Viljandi Linnavalitsus leiab ka, et vähemalt viie aasta jooksul sihtasutuse lõpetamisest peab Viljandi linna elanikel olema võimalus Holstre-Polli vabaajakeskuses tasuta sportida ja vaba aega veeta võrdväärselt Viljandi valla elanikega.

Kulusid või tulusid linnale sihtasutuse lõpetamine otseselt ei tekita. Kulud, mis on seotud likvideerimisega, kannab sihtasutus ise oma käibevahenditest. Tulu poolele võib tinglikult välja tuua linnapoolse iga-aastase tegevustoetuse, mis edaspidi linnale alles jääb ja mida saab kasutada muudeks tegevusteks. 2021. aastal on toetuse suuruseks 22 500 eurot.

20.06.2019 võttis Viljandi Linnavolikogu vastu otsuse nr 127 „Loa andmine varaliste kohustuse võtmiseks regionaalsete tervisespordikeskuste väljaarendamisel perioodil 2019-2022“. Sellega garanteeris Viljandi linn Sihtasutuse Holstre-Polli Vabaajakeskus projekti „Sihtasutuse Holstre-Polli Vabaajakeskus terviseradade ja mänguväljakute rekonstrueerimine ning kaasajastamine“ kaasfinantseeringu perioodil 2019-2022 alljärgnevalt: 2019 – 10 000 eurot; 2020 – 10 000 eurot; 2021 – 10 000 eurot; 2022 – 10 000 eurot. Seega tuleb linnal tasuda aastal 2022 sihtasutusele 10 000 eurot.

Viljandi Linnavalitsuse 10.05.2021 istungile kutsuti sihtasutuse nõukogusse linna poolt määratud liikmed Priit Raudla ja Vahur Roht. Mõlema kinnitusel on linna poolt õige ja asjakohane lõpetada oma osalemine sihtasutuses, kuna rahaliselt tuleks sihtasutusse oluliselt rohkem panustada, linn pakub ise oma haldusterritooriumil samaväärseid võimalusi sportimiseks ning vaba aja veetmiseks või siis plaanib seda poolt linnas edasi arendada.

10.06.2021 saatis Viljandi Vallavalitsus vastuse meie ettepanekutele sihtasutuse Holstre-Polli Vabaajakeskus lõpetamiseks. See on lisatud heakskiitmiseks eelnõu juurde.

Muudatused kolme lugemise vahepeal on eelnõus ja seletuskirjas toodud välja punases kirjas.

(allkirjastatud digitaalselt)

Marko Kotsar

õigusteenistuse juht

(allkirjastatud digitaalselt)

Margit-Marit Raudsepp

menetlusspetsialist